text: Politiet søger efter 39-årig mand fra Kolding 
  30 marts 2015 kl. 07.26
  Sydøstjyllands Politi beder nu offentligheden om hjælp til at komme i kontakt med den 39-årige Jonas Elfar Birgisson.
  Politiet oplyser at efterforskningen indtil nu tyder på, at Birgisson tilsyneladende har forladt sin bopæl Stjelbjergvej 17, 1.tv i Kolding uden penge, papirer eller telefon. Han blev sidst set den 18. februar 2015.
  Poul Steffensen fra Lokalpolitiet i Kolding fortæller til TV SYD, at det er Kolding Kommune, der har kontaktet politiet for at få den 39-årige mand efterlyst.
  En af de sagsbehandlere der har kontakt til Jonas Elfar Birgisson undrede sig over, at de ikke har hørt fra ham i en periode.
  Jonas Elfar Birgisson beskrives som mand, dansk af udseende, 39 år, ca. 175-180 cm, spinkel af bygning, og med skulderlangt mørkeblond hår, der ofte er sat i en hestehale. Han har typisk skægstubbe og fremstår usoigneret, ligesom han ofte er iført kasket og grønne kanvassko med hvidkant. Han har ingen synlige tatoveringer.
  Den efterlyste beskrives endvidere som en enspændertype uden omgangskreds, og han taler dansk med islandsk accent.
  Politiet har haft kontakt til sygehuse men det har ikke givet resultat.
  Heller ikke kontakt til forsorgshjem i området har ført til en afklaring af, hvor Jon Elfar Birgisson befinder sig.
  